Grootste Afrikaanse Liedjie: Hier is die top 50Die top 50-liedjies in Maroela Media se Grootste Afrikaanse Liedjie van Alle Tye-veldtog is pas bekendgemaak. Meer as 7 800 nominasies is tydens die nominasiefase ontvang. Die top 50-liedjies is saamgestel uit dié lys nominasies, op grond van die gewildheid van elke liedjie en die hoeveelheid nominasies wat elke liedjie ontvang het. “Die paneel beoordelaars is van mening dat die top 50-liedjies ŉ goeie verteenwoordiging is van die beste Afrikaanse musiek oor dekades heen,” het Johan van Rensburg, voorsitter van die paneel, Maandag gesê. Tradisionele kategorie: Al lê die berge nog so blou Die Stem van Suid-Afrika Heimwee O Boereplaas Ou ryperd Oukraalliedjie Sarie Marais Suikerbossie Trein na Pretoria Zambezi Tydlose treffers: Dankie Ek verlang na jou Karoonag Kinders van die wind Liefling Skipskop Sproetjies Sprokie vir ŉ stadskind Ver in die ou Kalahari Waterblommetjies Populêre kategorie: Beautiful in Beaufort-Wes Blouberg se strand De la Rey Houtkruis Lisa se klavier Miljoen Pampoen Sonvanger Stuur groete aan Mannetjies Roux Raserige kategorie: Afrikaners is plesierig Dans dans dans Dis ŉ land Ek skyn (heilig) Groen trui Hemel op die platteland Klein tambotieboom Mystic Boer Wat kyk jy Sit dit af Kindermusiek: Die ABC Die lappop Ek’s ŉ dapper muis Hansie Slim Heidi Liewe Heksie Siembamba Trompie Veels geluk liewe maatjie Wielie Walie Die eerste stemfase van die veldtog het pas afgeskop, en die publiek kan nou gaan stem vir hul gunstelinge in die top 50 by www.grootsteliedjie.co.za. Die stemfase gaan twee weke lank duur, waarna die stemme weer getel sal word om die top 25, vyf per kategorie, te bepaal. Daarna sal die publiek stem vir die vyf kategoriewenners, en uiteindelik vir die één liedjie wat die titel Die Grootste Afrikaanse Liedjie van Alle Tye sal ontvang. Die algehele wenner van die Grootste Afrikaanse Liedjie van Alle Tye-titel word op Saterdag, 26 Oktober op Jukebox bekendgemaak. Een deelnemer aan die Grootste Afrikaanse Liedjie van Alle Tye-veldtog wen ook aan die einde van die veldtog ŉ vierdag-bootreis vir twee op die MSC Opera, saam met die span van kykNET se Jukebox. “Hoewel ons doel nie is om ŉ spesifieke liedjie aan ŉ spesifieke kunstenaar te koppel nie, omdat ons uiteindelik ŉ liedjie en sy skrywer wil vereer en nie noodwendig die sanger daarvan nie, is dit noemenswaardig dat daar twee kunstenaars is wat elk al vyf van die top 50-liedjies opgeneem het,” vertel Lombaard. “Dié twee kunstenaars is Laurika Rauch (liedjies in die kategorieë vir populêre en tydlose liedjies) en Carike Keuzenkamp (vyf liedjies in die kinderliedjies-kategorie),” het Susan Lombaard, bestuurder van Maroela Media, verduidelik.